Papersnake/gushiwen huggingface dataset:
偈颂一百零二首 其十一
释绍昙（宋代）

寒食清明节，人家拜扫时。纸灰粘蝶翅，啼血染花枝。

追亲思远，写恨含悲。不论富贵，大小由之。唯有林泉衲子，无思无念，无欲无为。

圆蒲静倚，瘦策闲戏。燕子自长春寂寂，长歌一曲啰啰哩，不是知音说向谁。
醉高歌·感怀
姚燧（元代）

十年燕月歌声，几点吴霜鬓影。西风吹起鲈鱼兴，已在桑榆暮景。
荣枯枕上三更，傀儡场头四并。人生幻化如泡影，那个临危自省？
岸边烟柳苍苍，江上寒波漾漾。阳关旧曲低低唱，只恐行人断肠。
十年旧剑长吁，一曲琵琶暗许。月明江上别湓浦，愁听兰舟夜雨。
冬至后四日脩供罗汉岩因访丹霞本 其四
李纲（宋代）

岩峦鼎足缭回廊，泉石幽奇草木香。幸有峰前方丈地，可能为筑读书堂。
疏小渠
魏野（宋代）

分得前溪水，萦纡绕砌流。
清泠虽可乐，呜咽不关愁。
静称浮花片，闲宜泛酒瓯。
却嫌川上看，时复有沉舟。
茅屋风清图
唐寅（明代）

茅屋风清槐影高，白头并坐讲离骚。
怀贤欲鼓猗兰操，有客携琴过小桥。
又代孙检讨作二首
司马光（宋代）

湖澄翠岫孤，胜地古东吴。
气象常时秀，英灵何世无。
金闺演王綍，玉帐绾兵符。
炜烨乡曲，从兹益重儒。
和余汝霖雪七绝
胡寅（宋代）

燕山大雪暗胡云，将士何人欲赐勋。
闻道玉宸温诏出，绝胜纯纩被三军。
辞于秘丞
释重顯（宋代）

永夜潜思槁木身，蓬仙门馆渐经旬。
虽干清政为高客，争奈白云无主人。
岩泻瀑泉机未息，雨零寒叶梦犹频。
此时贤宰容归去，古像焚檀祝有因。
再和子固
周行己（宋代）

老年不入少年场，不似当时在洛阳。福善坡头回曳练，石家寺里看姚黄。

春风杨柳东西陌，古道楼台南北商。流落如今归未得，白头憔悴卷城傍。
送清淮叟上人游五台
成廷圭（元代）

雁门西畔是灵山，山作青螺五髻鬟。春日花开残雪里，僧房人在白云间。

善财参问何时遍，文畅嬉游几日还。淮海清公更潇洒，早将闻见动禅关。
瓶中红白二莲五首
杨万里（宋代）

折得荷花伴我幽，更搴荷叶伴花愁。
孤芳欲落偏多思，一片先垂半不收。
金丹诗诀 其四十九
陈楠（宋代）

周天火候至幽显，运动抽添尽有时。气候何须分八节，只防片饷失毫釐。
杂拟十首 其三
赵秉文（金朝）

白日沦西汜，沧海无回波。四时更代谢，奈此迟暮何。

我欲制颓更，惜无鲁阳戈。凭高望八荒，■眖迷山阿。

惊风振江海，山林无静柯。兽狂走四顾，旷野弥絓罗。

西登广武山，北顾望三河。蓬蒿蔽极目，人少虎狼多。

喟然发长叹，抚剑徒悲歌。
禅人写真求赞
释正觉（宋代）

鹤老松孤，泉寒石癯。
镜之对像，谷之答呼。
万缘杂错不是有，一点灵明不是无。
湛存妙应兮机轮活枢。
秋夜听冷恊律弹琴分韵得夜字
刘基（明代）

秋清众籁寂，华月耿遥夜。玉琴奏瑶席，逸响发高榭。

微微风入林，稍稍泉出罅。关关黄鸟春，嘒嘒玄蝉夏。

幽忧北酆语，赫怒西楚咤。初疑广寒府，和銮起仙驾。

忽惊龙腾霄，雷电劈太华。凄凉汉宫女，万里异国嫁。

逍遥商山老，芝歌意闲暇。斯须变暄凉，要妙夺造化。

终焉返淳朴，瑚琏在缫藉。郑卫失其淫，仪秦失其诈。

虎狼失其攫，乌鸢失其嚇。大音信希声，馀美甘如蔗。

持此涤尘心，永与筝笛谢。
余彩震斋中古瓦盘歌
李之世（明代）

兀兀棱棱一古瓦，是谁良工范而冶。塼沙摸土近千年，可惜沈霾尘土下。

怜君清高雅相宜，中庭贮水漾沦漪。浇花芳径添新润，洗砚閒斋澹古姿。

世人贵耳不贵目，纷纷好古翻成俗。不见魏朝宫寝久无踪，后人埴瓦犹衒鬻。
赠郑十二草书
郑若庸（明代）

郑虔一吸三斗酒，雪毫洒墨鬼运肘。
惊猿斗虺出深薮，忽上微绡争欲走。
谁向高台歌大风，吹折万木千山中。
睢水围开兵甲乱，海波起立飞蛟龙。
怒欲相攻喜若舞，虫迹蜗涎遍环堵。
美人凝妆花满镜，侠客探丸电交吐。
五行十行笔不停，百丈峭壁悬枯藤。
长林萧萧日将暮，落叶已去蛛丝萦。
公孙剑术如转烛，张颠墓草几回绿。
就中三昧子自解，优孟未亡犹楚叔。
酒酣掷笔气夺虹，云梦八九吞胸中。
如何化作龙蛇阵，一扫胡尘万里空。
和杨监簿咏梅
姚勉（宋代）

不知年换山无历，日短著书阴自惜。
臞仙谁与伴清孤，竹里梅自破幽寂。
月窗看影嗔晓夺，雪径寻自惊夜失。
绝怜一点清淡意，不作群芳妖艳质。
梦寒翠羽真恐涴，香远细腰何敢即。
广平亦作软媚语，可笑铁心轻变易。
梅州参彻梅自髓，句中有味供紬绎。
冰瓯涤笔想更奇，试为此自重请益。
寄陈仲奋 其二
林旭（清代）

吾党二三子，望古期一至。卓哉岂不贤，行处人或避。

群阴方剥阳，山高不绝地。政使随俗耳，谁得谓非智。

烦君但一计，何以安吾睡。
代赠李以洪归洪州 其一
梁寅（元代）

门外梧桐啼早鸦，行人策马踏江沙。归去却怜家是客，重来还念客为家。
秋怀
张九龄（唐代）

感惜芳时换，谁知客思悬。忆随鸿向暖，愁学马思边。

留滞机还息，纷拏网自牵。东南起归望，何处是江天。
和李希膺见寄
胡仲弓（宋代）

半生几坐阮途穷，可是推敲得句工。
所见豪雄惟子共，此音今古更谁同。
西风有檄催行李，明月无情照酒筒。
我去君留差左计，媒身岂在泛莲红。
状江南。季冬
丘丹（唐代）

江南季冬月，红蟹大如l4.湖水龙为镜，炉峰气作烟。
次儿瀹呈石秀叔韵
陈著（宋代）

寒雨满城诗客孤，秋风万山帽人少。
何如对床千古心，白发黄花傲昏晓。
题张文襄师评傅子丹广雅课卷
曾习经（清代）

回首春风画戟枝，烧灯讨论柏梁诗。吾生顽薄诚无状，犹及官师合一时。
秋夜
曹之谦（元代）

寂寂江城夜向阑，西风吹雁叫云端。
一声远过南楼去，月满碧天秋水寒。
西行 其二
李云龙（明代）

昏发杨柳沙，晓渡芦花港。红日光杲杲，江枫露犹响。

云歛山势遥，潦积水面广。秋风复西来，寒潮不能上。

沙汀白浩浩，鸿雁飞两两。疏树相蔽亏，连岩互阴朗。

缅渺芦中人，兰桡竞来往。安静道自存，沿泗理非枉。

复闻沧浪歌，悠然契心赏。
寄题披云楼
陈师道（宋代）

使君高会答清秋，增饰披云作胜游。
九日再逢堪一笑，终朝百过更深忧。
落霞孤鹜知才尽，疏雨微云怯语遒。
宾主纵贤终少在，只今未可压黄楼。
晓径
高遁翁（宋代）

萝径朝飞雨，莓苔梁翠浓。
登山双屐健，自拟少年同。
送贺知章入道
姚鹄（唐代）

若非尧运及垂衣，肯许巢由脱俗机。太液始同黄鹤下，

仙乡已驾白云归。还披旧褐辞金殿，却捧玄珠向翠微。

羁束惭无仙药分，随车空有梦魂飞。
宋瓷骆驼
弘历（清代）

泉渠奇种出荒遐，写象双峰亦自嘉。乍可昂头辞巩革，漫称闭口解埋沙。

致遥惟许哥舒翰，负重得休纥那耶。修内陶成供秘玩，讵期五国伴愁嗟。
与客启明
钱惟演（宋代）

越溪微霰洒寒梅，家近严陵古钓台。
梦欲成鱼通夕去，书曾凭犬隔秋回。
干时不为侏儒米，乐圣犹衔叔夜杯。
帝右岂无杨得意，汉宫须荐长卿才。
广琴操十首 其八 雉朝飞操
朱右（元代）

雉于飞，山之陲。孤雄啄，群雌随。雉于飞，音下上。阴阳和，鸣声畅。

胡我人，朝出薪。入无家，徂岁年。
题扇次韵姚比玉
董纪（明代）

甫里西来笠泽东，扁舟髣髴似龟蒙。旧时记得相逢处，恰与如今画里同。
挽十六叔父朝散
晃冲之（宋代）

惨淡鱼山路，公归膺获麟。
车送逾千两，人哀备百身。
伤心蒿里逾，挥泪竹林春。
翰墨传名教，公深有世风。
斯文今乃丧，吾道亦何穷。
埋玉嗟何及，挥金乐未终。
子孙知必盛，断狱有阴功。
题张氏园亭二首 其一
刘跂（宋代）

苍头奉筇竹，稚子试春衫。共著野人服，来游居士岩。

园蔬佐酒椀，药录贮书函。草草非难得，从今不计凡。
凤皇谷
韩鸣鸾（明代）

凤皇鸣高冈，旷世一见之。翻身耀朝日，自顾羽毛奇。
蓦山溪（初改官为慈闱寿）
赵孟坚（宋代）

几年修绩，总待荣亲老。每羡院南豪，向寿席、花花草草。如今惭愧，微胜十年前，聊尔办，杯盘了，一对慈颜笑。

愿亲强健，绿鬓长长好。来岁在琴堂，想凡事、应微热闹。契天交道，只办好心肠，官尽大，尽荣亲，待受金花诰。
送沈处士赴苏州李中丞招以诗赠行
杜牧（唐代）

山城树叶红，下有碧溪水。
溪桥向吴路，酒旗夸酒美。
下马此送君，高歌为君醉。
念君苞材能，百工在城垒。
空山三十年，鹿裘挂窗睡。
自言陇西公，飘然我知己。
举酒属吴门，今朝为君起。
悬弓三百斤，囊书数万纸。
战贼即战贼，为吏即为吏。
尽我所有无，惟公之指使。
予曰陇西公，滔滔大君子。
常思抡群材，一为国家治。
譬如匠见木，碍眼皆不弃。
大者粗十围，小者细一指。
楔橛与栋梁，施之皆有位。
忽然竖明堂，一挥立能致。
予亦何为者，亦受公恩纪。
处士常有言，残虏为犬豕。
常恨两手空，不得一马棰。
今依陇西公，如虎傅两翅。
公非刺史材，当坐岩廊地。
处士魁奇姿，必展平生志。
东吴饶风光，翠巘多名寺。
疏烟亹亹秋，独酌平生思。
因书问故人，能忘批纸尾？
公或忆姓名，为说都憔悴。
酬富仲容朝散见赠因以送之
郭祥正（宋代）

牧之吟齐天，太白咏秋浦。至今三百年，光焰不埋土。

我朝文愈盛，往往出前古。仲容生相门，璨然凤凰羽。

作镇薄书閒，盈编金玉吐。牧之何足论，白也真尔汝。

一朝解符归，暂泊采江浒。肩舆过蓬荜，高谈辰及午。

洗我尘坌听，不觉欢欲舞。又如熟黄粱，连餐释饥苦。

昔闻郑国公，片言戢狂虏。庙食配神宗，昭昭仲山甫。

今逢族弟贤，家法中规矩。郎省宁淹回，往自结明主。

不惟唐萧家，继踵登相府。请驱千里云，时作三日雨。
安公子 为吴湖帆题文待诏长门望幸图
杨玉衔（清代）

幸草青如许。长门春去谁为主。兽啮金环推月出，冷闭梨花雨。

望昭阳、笙歌镫火宵连曙。山海誓、输与长生语。惜阿娇金屋，终隔回心院宇。

十载承恩处。垂杨惯惹羊车驻。胏附荆枝摧折甚，算倚帘人妒。

曾几日、铜铺玉戺空朝暮。故剑求、传说终无据。

叹城南桐柏，何异郎官坏土。
送徐子学鲁赴梅教二首
王迈（宋代）

九州四海尽同年，德行公居一棕先。
太学何蕃名籍甚，南州孺子道巍然。
此行莫笑儒官冷，立事须还晚节坚。
闻说青衿齐引领，灵砂转待丹铅穿。
句
徐得之（宋代）

乃翁画灰教儿书，娇儿赤骭玉雪肤。
厥妻曝日补破襦，弊筐何有金十奴。
晁错论
苏轼（宋代）

天下之患，最不可为者，名为治平无事，而其实有不测之忧。坐观其变，而不为之所，则恐至於不可救；起而强为之，则天下狃於治平之安而不吾信。惟仁人君子豪杰之士，为能出身为天下犯大难，以求成大功；此固非勉强期月之间，而苟以求名之所能也。

天下治平，无故而发大难之端；吾发之，吾能收之，然后有辞於天下。事至而循循焉欲去之，使他人任其责，则天下之祸，必集於我。

昔者晁错尽忠为汉，谋弱山东之诸侯，山东诸侯并起，以诛错为名；而天子不以察，以错为之说。天下悲错之以忠而受祸，不知错有以取之也。

古之立大事者，不惟有超世之才，亦必有坚忍不拔之志。昔禹之治水，凿龙门，决大河而放之海。方其功之未成也，盖亦有溃冒冲突可畏之患；惟能前知其当然，事至不惧，而徐为之图，是以得至於成功。

夫以七国之强，而骤削之，其为变，岂足怪哉？错不於此时捐其身，为天下当大难之冲，而制吴楚之命，乃为自全之计，欲使天子自将而己居守。且夫发七国之难者，谁乎？己欲求其名，安所逃其患。以自将之至危，与居守至安；己为难首，择其至安，而遣天子以其至危，此忠臣义士所以愤怨而不平者也。

当此之时，虽无袁盎，错亦未免於祸。何者？己欲居守，而使人主自将。以情而言，天子固已难之矣，而重违其议。是以袁盎之说，得行於其间。使吴楚反，错已身任其危，日夜淬砺，东向而待之，使不至於累其君，则天子将恃之以为无恐，虽有百盎，可得而间哉？

嗟夫！世之君子，欲求非常之功，则无务为自全之计。使错自将而讨吴楚，未必无功，惟其欲自固其身，而天子不悦。奸臣得以乘其隙，错之所以自全者，乃其所以自祸欤！
江南寄所知周仆射
罗隐（唐代）

曾陪公子醉西园，岘首碑前事懒言。世乱共嗟王粲老，

时危俱懒信陵恩。潮怜把醆吟江徼，雨忆凭阑望海门。

飞盖寂寥清宴罢，不知簪履更谁存。
晚出
舒岳祥（宋代）

数树远烟藏枣栗，半村疏雨下牛羊。
诗人过眼助成句，吟罢不知归路长。
题王任所藏林逋索句图
舒岳祥（宋代）

千秋万古梅花树，直到咸平妈受知。
若道此图真此老，何人觌面敢题诗。
同徐茂吴集唐惟良兰阴馆
胡应麟（明代）

兰阴携手白云平，湖海重追旧日盟。魏典乍传中论在，楚词曾赋大言成。

千崖薜荔谁同往，五亩蓬蒿任独行。莫负习家池上燕，烂烧银烛照山城。
西湖竹阁寺
姜竹野（宋代）

来此琅玕影里吟，更于何处觅山林。
千年清事无人管，独有香山领此心。
又次看字韵二首
陈造（宋代）

明年屈指春来早，定是元宵不苦寒。
十里珠帘火城夜，客来应许醉中看。
哭囊山觉初长老
刘克庄（宋代）

岂谓茶毗速，龛前一怆情。
空留尊宿貌，难问小师名。
骨已迎归塔，衣多唱入城。
百年如此过，何异不曾生。
舟次张泽阻风
祖无择（宋代）

舟楫虽佳兴，风波即畏途。我心何所惧，世路此无殊。

衔尾千艘泊，争头万怪趋。飘然不终日，挥手谢淳洿。
蒲中次韵提举赵正之秦亭唱和五首 其五
赵鼎（宋代）

追随六郡子，深入塞云来。关路春飞雪，沙场夜涨埃。

戏围千骑猎，笑挽六钧开。历历经游处，初心已矣哉。
句
孙蕙兰（元代）

露下庭梧叶，风吹月桂花。登楼闻过雁，开户见栖鸦。

绣帘当雪捲，银烛背风然。雪晴山显翠，风暖水生纹。

萱草当阶绿，樱桃落地红。芍药开时病，荼蘼落处愁。

玉钗簪茉莉，罗扇绣芙蓉。窗前垂柳分春色，镜里幽兰对晓妆。

花间影过那知燕，柳外声来不见莺。慈亲教婢回金剪，娇妹嗔人夺绣针。

妆成宝镜杨花过，行出珠帘燕子归。自倾瓮里春泉水，亲灌阶前石竹花。

海棠带雨胭脂重，杨柳凝烟翡翠浓。
别冯使君
贯休（唐代）

瓦砾文章岂有媒，两三年只在金台。本师头白须归去，

太守门清愿再来。皓皓玉霜孤雁远，萧萧松岛片帆开。

从兹林下终无事，唯只焚香祝上台。
许师正秀才游燕中得膏面碧云油见示因作二绝句 其一
刘一止（宋代）

当年公主嫁毡裘，自撷芳兰制此油。燕代古来多绝艳，涂妆今有汉风流。
送董副枢镇益都
陈肃（宋代）

□毂选才雄，分符寄总戎。铙箫惊海上，旌节耀山东。

百将乘黄惊，三军出绛宫。营开知偃月，阵转识偏风。

龙跃莲花剑，乌号棘竹弓。旄头天苑凿，毙齿地隅空。

奏凯青春外，飞书白昼中。谁当采金石，愿纪太平功。
和蔡生迁居二首蔡学佛故用杜老与赞公故事蔡
胡寅（宋代）

浮生何处不蘧庐，且喜飘然乍卜居。
一室未应忘洒扫，四邻聊卜认亲疎。
荔蕉饷客还堪饱，笋蕨登盘莫原余。
有意相寻即扶杖，无烦赤足致双鱼。
水调歌头（送王景文）
李处全（宋代）

上马趣携酒，送客古朱方。秋风斜日山际，低草见牛羊。酩酊不知更漏，但见横江白露，清映月如霜。平睨广寒殿，谁说路歧长。

醉还醒，时起舞，念吾乡。江山尔尔，回首千载几兴亡。一笑书生事业，谁信管城居士，不换碧油幢。好在中冷水，击楫奏伊凉。
净名居士赞
释智遇（宋代）

一默雷轰，是非顿起。
示疾紫耶，大虫无齿。
咏汉武帝
王无竞（唐代）

汉家中叶盛，六世有雄才。厩马三十万，国容何壮哉！

东历琅琊郡，北上单于台。好仙复宠战，莫救茂陵隈。
吴冲卿鼓契
梅尧臣（宋代）

暮契出，朝契归，
出入未尝逢日晖。雄雌曾不离锺室，
百年刓弊知者稀。时移世异不改易，
俗眼厌旧君前非。君王万年千年寿，
独怜古器与众违。昨日霜华厚如雪，
百官冻靴朝紫微。吴王偷就温漏火，
始一识之增叹唏。不知逢逢六街鼓，
自此发号通帝闱。人间锺鼓有多少，
多少乱鸣谁肯讥。
北楼
李商隐（唐代）

春物岂相干，人生只强欢。花犹曾敛夕，酒竟不知寒。

异域东风湿，中华上象宽。此楼堪北望，轻命倚危栏。
次韵和渊明饮酒诗二十首 其十七
李纲（宋代）

霜林陨寒叶，淅淅随西风。拙翁感节物，颓然坐轩中。

独酌一樽酒，不知穷与通。栖鸟忽惊去，子岂曾伤弓。
蝶恋花·又到绿杨曾折处
纳兰性德（清代）

又到绿杨曾折处，不语垂鞭，踏遍清秋路。衰草连天无意绪，雁遍远向萧关去。
不恨天涯行役苦，只恨西风，吹梦成今古。明日客程还几许，沾衣况是新寒雨。
右凤洞
何炳然（宋代）

上作千仞翔，下作笤岩栖。
箫韶在何处，苍梧云气迷。
恭咏御题寒月照梅花
洪以南（清代）

横斜疏影隐朦胧，大地阳回淑气融。处士缟衣酣鹤梦，美人翠袖恋蟾宫。

双标清格苍苍里，独挺香氛淡淡中。羞煞群芳都落后，一枝御苑沐春风。
上张丞相十首 其四
张元干（宋代）

百六古今有，两宫开辟无。兴师诚刷耻，奋袂竞捐躯。

必挟三灵助，能令万国孚。九宫驱六甲，何患五单于。
戒五辛颂
释遵式（宋代）

五辛佛所说，障道定无疑。
梵网招轻垢，楞伽损大慈。
人天犹尚失，净土固难期。
生啖增瞋念，熟食发淫思。
讲经十二部，天仙悉舍离。
善神不守护，恶鬼得便宜。
薜荔唼唇吻，魔罗现佛仪。
福德因消灭，业障更弥滋。
地狱铜兼铁，轮回网复羁。
无端耽草味，殃祸大堪悲。
口号，代酬日儒白井氏韵六首 其六
洪繻（清代）

托身同绝域，回首望神州。日月瞢瞳转，风云痛泪收！

山河新局面，京阙旧魂游。误国知谁手？前谋李相筹。
思归偶成
李曾伯（宋代）

杜鹃一自听天津，南北纷纷患转深。
备谨彻桑征戍事，忧形恤纬老臣心。
惊闻边信多蛮语，喜动乡情带楚音。
若得君王放归去，便陪莲社访东林。
西屿即事
黄庚（元代）

松阴迷草径，缓步曳吟筇。
秋鹤有仙意，寒花无冶容。
渔洲烟浦笛，僧寺夕阳钟。
回首来时路，白云深几重。
杏溪十首。石潭
姚合（唐代）

晓向潭上行，夕就潭边宿。清冷无波澜，潎潎鱼相逐。

钓翁坐不起，见我往来熟。
乌鲁木齐杂诗之风土 其一
纪昀（清代）

山围芳草翠烟平，迢递新城接旧城。行到丛祠歌舞榭，绿氍毹上看棋枰。
沧海白云歌为姑苏陆弘道作
程本立（明代）

谁言黄河之水东流到海不复回，海潮日日去复来。

谁言天上白云斯须改变如苍狗，日日白云飞海口。

海潮日日来有期，白云日日海口飞。沧湾亲舍白云下，天涯游子何时归。
送邓生
梅尧臣（宋代）

哀哀彼邓子，扶柩归长沙。
朝暮哭失声，惊聒墙上鸦。
飞去复飞还，相与栖水涯。
卜葬不当锾，早晚能到家。
偈颂一一二首 其六十一
释清远（宋代）

骨还父，肉还母。何者是身，分明听取。山河国土现全躯，十方世听在里许。

万劫千生绝去来，山僧此说非言语。
送制置发运唐子方学士
梅尧臣（宋代）

本以谏诤称，今以财赋用。
所为各有能，何必於兹重。
东南周万里，海陆竭煮种。
敛之为公上，岂是与民共。
民方苦久弊，将缺太平颂。
有利得设施，无不可抑纵。
大都守绳墨，曷异虱处缝。
从来许国心，曾未苟禄俸。
愿无输羡余，终亦归侍从。
满江红·雪压梅敧
佚名（宋代）

雪压梅敧，写不就、岁寒清绝。正阆苑、五分里过了，三分腊月。
又书画船五首 其四
孙嵩（宋代）

不听挐音分外闲，稳装书画一蓬间。今朝风雨苕川上，扑洒沙鸥第几湾。
自粤贼倡乱以来蔓延大江南北今已七年矣老师縻饷平定无期烦惋之余忾然有作 其一
李惺（清代）

凶锋如烈火，所至肆焚屠。赖有雄藩耳，谁知一策无。

神昏失肝胆，恩重惜头颅。福命苍生薄，君当恕小儒。
莫疑
王安石（宋代）

莫疑禅伯未知禅，莫笑仙翁不学仙。
灵骨肯传黄蘖烬，真心自放赤松烟。
莲华世界何关汝，楮叶工夫浪费年。
露鹤声中江月白，一灯岑寂拥书眠。
池水二首
杨万里（宋代）

怕寒不敢上高台，上得高台急急回。
日欲消水风不允，天犹未夕月先来。
山居
方芳佩（清代）

市远山深兴自饶，数椽聊得避尘嚣。閒分鸟迹寻花径，曲引泉流灌药苗。

户外何知有鸡犬，闺中亦复乐箪瓢。幽窗喜与秋江近，欹枕长听上下潮。
古北口城此城雄据山川盖徐武宁之经略也
唐顺之（明代）

诸城皆在山之窈，此城冠山如鸟巢。
鼓角千峰虎旅散，汉胡一鸟犬牙交。
熟夷生虏递番覆，怪石崩川争怒号。
到此令人思猛士，天山万里纵鸣弰。
亡友陈无己有立春诗云朱门谁送青丝菜下里难
晁说之（宋代）

地下修文几岁郎，尚怜有子已争行。
青丝盘到特挥泪，红锦诗余合断肠。
安得见予今议论，果谁识子古文章。
从兹花发知多少，试访彭门旧讲堂。
七夕
史学（金朝）

箱牛回驭锦机閒，天上悲欢亦梦间。月夜并肩人不见，萧萧风叶满骊山。
古像赞二百零五首 其四十八 萧酂侯
孙承恩（明代）

佐时兴王，根本重任。式赞治平，画一之政。谦谦其退，翼翼其恭。

一代元臣，高朗令终。
登醒心亭
黄廷用（明代）

夕阳人渡小桥东，隐隐云屏入尽中。醉里同游谁独醒，半轮明月挂前峰。
于鳞遗苦酒瓜酱夜醉放歌戏用为报
王世贞（明代）

朝对云门雪，隐如两玉山。时无一杯饮，何以俱颓然。

平头大奴尺一书，戟之不得中庭趋。青丝提绳白玉壶，郁金香夺银酡酥。

沉瓜片片芍药酱，压来纤甲痕珊瑚。削瓜进酒咍不止，谓我卒当以乐死。

雪花为茵不肯寒，夜半歌声剑波起。兰缸茕茕漏丁丁，罢舞起看头上星。

南有匏瓜北有斗，碧霞之脯天公酒。虚名误人竟何有，安期生，闭女口。

瓜出蔡姬酒，李侯八千年来汝得否。
偈颂一百零四首
释绍昙（宋代）

一二千硕谷，四五百箩粟。
{左禾右罢}稏熟天风，高低布云麓。
辛勤收拾归来，碓捣明玑，
钵盛香玉。无位真人手扪腹，
口唱无生曲。花簇簇，
听不足，欸乃一声山水绿。
癸丑仲冬十日蚤晴从中使过莼湖未几风雪交往
杨冠卿（宋代）

黄冈之北莼湖东，湖光万顷磨青铜。
楼船东下佽飞集，牙樯十里旌旗红。
鱼龙震叠冯夷宫，云容倏忽变晴空。
鬖髿振袂玉妃舞，雪花撩乱穿疏篷。
偈颂九十三首 其六十八
释梵琮（宋代）

今朝十月半，批判旧公案。达磨不会单传，夫子不会一贯。

老聃不会无为，洞宾不会煅炼。长老不会说禅，衲僧不会穿线。

万象光中容易度，一毫头上最难逢。半夜玉兔怀胎，天明金鸡生卵。

养得凤凰儿，百鸟不敢看。踏折梧桐枝，飞去天崖畔。

招手唤归来，云中得相伴。饮啄皆自然，一切总成见。

凤凰儿，凤凰儿，被阎老子索饭钱。如何支遣，但对他点头三下，依实供款。
偈颂七十一首
释了惠（宋代）

石溪怒发，势不可遏。
大地平沈，虚空惨怛。
赏雪吟
邵雍（宋代）

一片两片雪纷纷，三杯五杯酒醺醺。
此时情状不可论，直疑天在才絪纭。
感怀和周铁门韵兼呈汝南公二首 其二
江宏文（清代）

单衣短褐话当初，潦倒空悲岁月虚。击鼓谁云丞相怒，扫门自与舍人疏。

陆沉渐觉风波老，生死还依骨肉居。三十三年多梦梦，此生犹在黑甜馀。
崧台送孙槲峰之珠江并劝其归龙眠
劳孝舆（清代）

红雨满江蝉咽树，牂江东下无停处。我来端溪几何时，我今未归君何去。

屈指才计一月耳，邂逅便订千秋心。酸言字字贯金石，高文言言振琅琳。

王孙老矣不免饿，茫茫四海谁知音。探囊岂有缠腰贯，倒箧只存掷地金。

金声掷地无人识，明月夜光应自惜。君今去我更何言，惟有把君诗过日。

只今诸侯多好贤，往往夸客罗鲭筵。请君掉头更勿顾，家山归去看龙眠。

桃花沜畔垂云麓，下视余子徒碌碌。他日寻君路不迷，但指啸声出林木。
题陈德秀画四季枕屏图五首 其一
潘大临（宋代）

乱山深处碧波流，隔岸垂杨系小舟。无数桃花伴春梦，梦中还作武陵游。
偈颂一百二十三首
释祖钦（宋代）

非阙不知圆，非圆不知阙。
圆阙本相因，本无圆与阙。
偈颂四十一首
释普宁（宋代）

昨日晴，今日雨。
春夏交承，时节顺序。
一似林下衲僧，不越规矩。
三月安居，克期而取。
西天以蜡人冰，云峰以铁弹子。
建长亦有一条涤路，饥则餐，
渴则饮，闲则坐，
困而眠，以此为据。
诸人但任麽参，决不赚忤。
送李孝廉道过萍乡访邑令尚使君
屈大均（明代）

何处能为政，萍乡有一人。君闻玉琴响，复见桃花春。

德化连南楚，声华动北辰。讼庭无所有，山色九峰新。
正夜侍宴应诏
薛曜（唐代）

重关钟漏通，夕敞凤皇宫。双阙祥烟里，千门明月中。

酒杯浮湛露，歌曲唱流风。侍臣咸醉止，恒惭恩遇崇。
泊通明
苏泂（宋代）

午夜通明泊，朝来自启篷。
骤看潮带雨，还作雪随风。
酒薄愁无料，诗难老未工。
疏寮有奇士，恨不此行同。
陇西七夕和秦文卿二尹韵
严金清（清代）

露重云轻碧落空，银河波漾鹊桥风。红楼离思天涯梦，此夕情怀两地同。
触目
刘崧（元代）

到处草离离，重城秋暮时。荒园交兔径，残屋带荆篱。

自倚城如铁，谁怜命若丝。诛求方未已，富庶定何期。
广陵道中寒食日 其一
吕本中（宋代）

风雨属连春事休，碧鳞三尺荐行舟。短墙不见桃花面，付与长江自在流。
南池杂咏五首。寒山
皎然（唐代）

侵空撩乱色，独爱我中峰。无事负轻策，闲行蹑幽踪。

众山摇落尽，寒翠更重重。
读书岩
程遇孙（宋代）

穿云裂石下层巅，来作人间小洞天。
双干翠浓几欲滴，两峰玉立巧当前。
环观邑崖鸟讹尾，倚挹江涛雪满川。
城市谁知有清赏，请看山色旧题镌。
苏学十题·多干柏
朱长文（宋代）

古柏列重门，连枝若弟昆。
参天分直干，得地共灵根。
月照龙蛇影，风摧铁石痕。
鸾凰期可宿，香叶向春繁。
上廉访司
李震器（元代）

心持藻鉴手持衡，明察秋毫判断平。节操风霜雪松劲，襟怀冰月驿梅清。

云开雾捲星河绕，雷厉风飞海岳惊。倘为儒流坚砥柱，回澜一力赖宗盟。
山居四首 其三
张扩（宋代）

山腰老桧结缨络，石眼飞泉鸣佩珰。午梦悠悠谁唤觉，竹风时借枕衾凉。
冬到金华山观因得故拾遗陈公学堂遗迹
杜甫（唐代）

涪右众山内，金华紫崔嵬。上有蔚蓝天，垂光抱琼台。

系舟接绝壁，杖策穷萦回。四顾俯层巅，澹然川谷开。

雪岭日色死，霜鸿有馀哀。焚香玉女跪，雾里仙人来。

陈公读书堂，石柱仄青苔。悲风为我起，激烈伤雄才。
题桃花
袁枚（清代）

二月春归风雨天，碧桃花下感流年。
残红尚有三千树，不及初开一朵鲜。
君畴仰晦茂功蒙仲和余差须韵二诗再答二首
刘克庄（宋代）

懊悔平生择术差，誓将秋实代春华。
幸无大节污青史，曾有狂言坏白麻。
已约宗雷同入社，且饶燕许自成家。
傍人不必争残线，秃笔何因肯再花。
挽张贡父二章 其一
岳珂（宋代）

龙津南国第，蝉冕左丞家。箓以文章䄠，人惟寿隽誇。

秀庭看玉树，喜帖报金花。挥涕东原路，悲风咽晓笳。
张明远自持其所居萃胜亭记来求诗为赋三篇
冯时行（宋代）

静躁固异秉，出处良一途。
岩前东来人，翻然应时须。
赫赫帝者师，去与赤松俱。
钟鼎与林泉，天以私吾儒。
穷达俯仰间，取舍亦须臾。
曲士胸臆窘，屈伸自囚拘。
长往信已隘，不休谅其愚。
倚天霜崖姿，岱表张延符。
桂栋辛夷楣，超然结云庐。
花草粲绮罗，清飚发笙竽。
冈峦为肺腑，烟霞相友于。
逍遥以徜徉，聊可与为娱。
伏枥万里心，勿作山泽癯。
澄虚阁
王献臣（宋代）

此地留仙灶，仙人去何早，
一粒药初成，空山绝灵草。
灶傍五色土，令人百病好。
况复饵丹人，朱颜几时老。
春日招宋维先辈
李中（五代）

瓮中竹叶今朝熟，鉴里桃花昨日开。

为报广寒攀桂客，莫辞相访共衔杯。
汪廷俊以诗送蒲笋次韵答三首 其一
王安中（宋代）

刺水森森露碧纤，宰烹端为厌齑盐。政须留衬双轮软，未用来供一饷甜。
和钱侍郎甘露
孟郊（唐代）

玄天何以言，瑞露青松繁。忽见垂书迹，还惊涌澧源。

春枝晨袅袅，香味晓翻翻。子礼忽来献，臣心固易敦。

清风惜不动，薄雾肯蒙昏。嘉昼色更晶，仁慈久乃存。

一方难独占，天下恐争论。侧听飞中使，重荣华德门。

从公乐万寿，馀庆及儿孙。
西江月
王质（宋代）

轻蜡细凝蜂蜜，薄罗深压鹅黄。玉容纵不似何郎。也在百花头上。

试看眉间一点，全如瓶里孤芳。明年此日趁鹓行。记取今朝胜赏。蜡梅
三月二十五日过上洋十六保徐居士柯庄二首 其一
成廷圭（元代）

野水明春色，晴沙带汐痕。朱楼黄鸟日，青草白鹅村。

野老能分席，官军不到门。毋烦问渔艇，即此是桃源。
杂感三首 其三
王昊（清代）

极天烽火倦登楼，兵甲遥传控上游。绝徼赵佗新属国，雄藩刘表旧封侯。

湘潭浴马千营晓，彭蠡吹笳万帐秋。回首古来龙战地，不堪江左□荆州。
虎迹
韦庄（唐代）

白额频频夜到门，水边踪迹渐成群。

我今避世栖岩穴，岩穴如何又见君。
见学院诸生作诗因和
吕希纯（宋代）

骐骥方腾踏，蚊虻敢扑缘。
明年小期集，请看十庐鞭。
传经台
苏辙（宋代）

轮扁不能令子巧，老聃虽智若为传。
遗经尚在台如故，弟子今无似喜贤。
送樊时登延平训导
李东阳（明代）

客堂寥落雨兼风，一曲离歌目断鸿。杨执戟生空识字，李将军战竟无功。

孤舟野岸蘋花发，五月山城荔子红。见说儒官非远别，梦魂长在浙江东。
奉和望月应魏王教
褚亮（唐代）

层轩登皎月，流照满中天。色共梁珠远，光随赵璧圆。

落影临秋扇，虚轮入夜弦。所欣东馆里，预奉西园篇。
苧萝山
姚宽（宋代）

遥山尚拥云鬟翠，流水空闻玉佩声。
千古人传浣纱地，王轩何事得逢迎。
过薛伟干吹藜馆留题
韩日缵（明代）

阶前森玉树，何物尽宁馨。挟策犹萤案，吹藜忆鲤庭。

隔帘山鸟啭，窥牖晚峰青。鼓棹过荀里，惊传聚德星。
咏栀子花诗
萧纲（南北朝）

素华偏可憙，的的半临池。疑为霜里叶，复类雪封枝。

日斜光隐见，风还影合离。
百字令·月夜过七里滩
厉鹗（清代）

月夜过七里滩，光景奇绝。歌此调，几令众山皆响。

秋光今夜，向调江，为写当年高躅。风露皆非人世有，自坐船头吹竹。万籁生山，一星在水，鹤梦疑重续。挐音遥去，西岩渔父初宿。
心忆汐社沉埋，清狂不见，使我形容独。寂寂冷萤三四点，穿破前湾茅屋。林净藏烟，峰危限月，帆影摇空绿。随风飘荡，白云还卧深谷。
题梵隐院方丈梅
晏敦复（宋代）

亚槛倾檐一古梅，几番有意唤春回。
吹香自许仙人下，照影还容高士来。
月射寒光侵涧户，风摇翠色锁阶苔。
游蜂野蝶休相顾，本性由来不染埃。
少王郎为王幼度作
袁宏道（明代）

寒气如山压霜重，珠阁银金连晓动。吹笙十五少王郎，手搦青梧拴綵凤。

秃衫浅揖无宾主，满握青烟喷白麈。金炉霍霍狮子鸣，腻烛双双芙蓉吐。

乳花如雪滴春香，百刻无多情则长。西施入越夷光死，鹦鹉无魂鸳断肠。

丽娃宫里苔三尺，旋拂遗綦嗅蚕迹。古井晶莹恼杀人，梦里行云谁到席。
碧泉书院偶书花木所有七首
胡宏（宋代）

妙手挥斤合杳冥，交加生气便相停。
栽培自剔根芽蠹，要见山川旧典刑。
鱼
梅尧臣（宋代）

洛水美赪鲤，入河西去时。三春登玉浪，一日到天池。

垂钓岂容羡，小鳞应莫随。腹中无匕首，已不助吴儿。
刘韶美监丞以予发策玉堂小诗送笔墨云腹囊英
周必大（宋代）

风雨惊呼未霁虹，笔精墨妙策新功。
要令快草三千牍，故借泠然九万风。
昼锦堂
欧阳修（宋代）

昔憩甘棠长旧围，重来城郭叹人非。
随车仍是为霖雨，被衮何如衣锦归。
题石勒王见佛图澄画像
释宗演（明代）

立地成佛杀人汉，握节当胸更问谁。
莫怪阿师佯瞌睡，要渠回首自知非。
有见
吕南公（宋代）

卖药诸生体调狂，尘埃空助老来忙。壶中自少閒天地，岂是今无费长房。
珠江留别伦彦周诸公次韵
岑万（明代）

扶胥雨霁鹤初回，秋水清风梵宇台。迁客谁怜游海曲，凭虚吾欲入天台。

人间锦瑟宁须鼓，江上芙蓉独未开。珍重临风数杯酒，归期先约陇头梅。
虞丈以伤物遂再赋
姜特立（宋代）

古来儒墨本同源，罪福区区不足编。
燕飨正须依孔圣，慈悲何秘异金仙。
静思有物参元化，府视含生共一天。
梁武汉明俱泥佛，得言失旨岂其然。
新淦西禅绿野庵 其一
郭祥正（宋代）

草心回暖春风香，柳眼半开春日长。老禅隐几万事毕，春去春归春自忙。
赋得盈盈楼上女
孟浩然（唐代）

夫婿久离别，青楼空望归。
妆成卷帘坐，愁思懒缝衣。
燕子家家入，杨花处处飞。
空床难独守，谁为报金徽。
过客相寻
杜甫（唐代）

穷老真无事，江山已定居。地幽忘盥栉，客至罢琴书。

挂壁移筐果，呼儿问煮鱼。时闻系舟楫，及此问吾庐。
盂兰竹枝词 其十一
彭廷选（清代）

金钱縻费万千偿，何不存留备救荒。生渡方为真普度，舍人渡鬼总茫茫。
闻马
文天祥（宋代）

过海安来柰若何，舟人去后马临河。
若非神物扶忠直，世上未应侥幸多。
十松亭
沈括（宋代）

空堂无人日长哦，风松助我涧云和。苍颜古木喜相似，爱子亦有淩云柯。

欢然相对默终日，意得那须言强多。我身未得从心老，嗟尔系此成蹉跎。
泸州
汪元量（宋代）

复作泸州去，轻舟疾复徐。
峡深藏虎豹，谷暗隐樵渔。
西望青羌远，南瞻白帝迂。
晴岚侵簟枕，寒露溼衣裾。
野沼荷将尽，山园荔已疏。
长官相见后，置酒斫鲸鱼。
疏影 题王孝廉宪成婉卿夫人拈花图照
张绉英（明代）

花融月定。正彩云一朵，扶下香影。袅袅明霞，吹皱罗衣，花天恰影妆靓。

大罗旧侣同心梦，早谱得、霓裳仙咏。看一枝、入手名花，合与东风管领。

咫尺蓬瀛未远，好相携玉佩，共住清境。黛管脂箱，都入浓春，艳绝芙蓉明镜。

芳心已向幽兰识，算画里、香盟堪證。待相逢、得傍琼台，应有瑶华持赠。
又次铦朴翁韵四首
陈造（宋代）

几向西湖舣画桡，冰奁俨受众峰朝。
即今去雁将清梦，飞下长桥更短桥。
平湖
喻良能（宋代）

平湖潋潋浸葱苍，画出风烟十亩强。蜜曲六从霜后熟，玉芙蓉向露中芳。

新开石洞连松碧，低结萸房映菊黄。最爱堤边秦地柳，一回春到一回长。
遣兴六首 其五
刘基（明代）

绿树何阴阴，良苗亦离离。开窗招远风，赤鲤跃清池。

云日酿晴招，芰荷有馀姿，宴坐偶自得，悠然遂忘饥。

富贵不可求，守分勿复疑。
次韵杨柳枝词
杭济（明代）

玉沟萦绕水烟凉，嫩叶垂垂窣地长。
百尺宫墙遮不尽，飞花犹自入昭阳。
冬日偶成十首 其八
释函可（明代）

知美斯已恶，何况乐群称。至道本平实，神鬼忌高明。

所以先哲言，为善无近名。如何薋菉葹，欲播蕙芷馨。

志士宝心骨，浮俗吠虚声。安得遁世俦，相与效鸿冥。
元宵舟次，步宾从韵「鱼」字
张煌言（明代）

春涛拥舰俨宸居，雪舞风回寒满裾。箫鼓浮空停晓箭，楼台幻境隐仙舆。

帐中绝小盘龙戏，幕下偏能倚马书。共道六鳌来海上，如何照夜只鲸鱼！
张才叔屡作文公先生像如其生焉亦托名不朽矣二首 其一
蔡沈（宋代）

才叔传神笔更奇，一分为二两无疑。心追造物无穷巧，后代能名今可知。
好事近
汪莘（宋代）

是而出，有不可胜言者矣。约而赋之，凡七篇

风日未全春，又是春来风日。不出方壶门户，见东皇消息。

此时春事苦无多，春意最端的。却被草牙引去，向柳梢收得。|<右孟春>|
句 其十
赵炅（宋代）

一箭未施戎马遁，六军空恨陈云高。銮舆旷紫塞，朔野阵云飞。
冬日杂兴 其一
汤懋纲（清代）

疏放难违性，苔荒野巷深。到门黄叶雨，隐几白云心。

但使胜三雅，何劳戏五禽。吾生原不系，众累亦徒侵。
扇子诗 其七十
李石（宋代）

亲见庐山面目来，翻经台上月轮开。山间长物浑无用，多斫云根入蜀栽。
含晖晚眺
钱时（宋代）

雨声欲断气氤氲，小阁浮空自吐吞。
古木苍烟何处寺，数声青板报黄昏。
孝宗皇帝挽词五首
陈傅良（宋代）

群才何辐辏，圣度似天宽。
清跸留儒馆，黄金散将坛。
风云一语合，日月万人看。
攀附今无路，哀摧壮士肝。
题尤展成新乐府三首 其二
王士祯（清代）

猿臂丁年出塞行，灞陵醉尉莫相轻。旗亭被酒何人识，射虎将军右北平。
黑潭龙－疾贪吏也
白居易（唐代）

黑潭水深黑如墨，传有神龙人不识。潭上架屋官立祠，

龙不能神人神之。丰凶水旱与疾疫，乡里皆言龙所为。

家家养豚漉清酒，朝祈暮赛依巫口。神之来兮风飘飘，

纸钱动兮锦伞摇。神之去兮风亦静，香火灭兮杯盘冷。

肉堆潭岸石，酒泼庙前草。不知龙神享几多，

林鼠山狐长醉饱。狐何幸，豚何辜，年年杀豚将喂狐。

狐假龙神食豚尽，九重泉底龙知无。
听王子定吹箫
李新（宋代）

水花浸鬓根，荷叶践衫色。
西城王老子，豪健不可得。
客从日没来，鹑衣遍黄埃。
银杯未羽化，公余烦一开。
山猿供嘉果，书萤惊蜡炬。
能持白玉箫，为作苍鸾语。
凉飚助清奏，雨脚挥残暑。
台边舞凤拍云来，潭底吟龙撇波去。
君不见宁王当日争门迎，三十六宫学新声。
玉人今夜教何处，二十四桥空月明。
西城烟景何疏索，王子宦情殊不恶。
有田日种黄金茅，叵奈蠹虫摇齿脚。
少年英气无覉络，浩唱高弹神自若。
春风走马入花林，红日垂头困瑶阁。
老去腰支便矍铄，座人那肯妨诙谑。
飞觞得似少年时，西窗几度灯花落。
定风波 佛会
李雯（清代）

贝页宣声动法筵，月华灯影照婵娟。半是伤春眉黛敛。

无限，泪珠常近粉痕边。

七宝幡成红绶带，人在温柔、乡畔白云天。总是玉人看不了。

烦恼，楞伽无语静炉烟。
和平叔道傍竹
梅尧臣（宋代）

野田有修竹，丛疏饱於霜。
下上乏佳禽，左右杂枯桑。
岂无行路子，行路厌榛荒。
忽见此翠色，徘徊未能忘。
车马去何疾，回顾隔山冈。
饮于梅山弟家醉书八首其八·感慨前事
陈著（宋代）

世变其如我醉何，儿孙扶路日西斜。
风吹醒处愁依旧，萧飒乾坤菊两家。
上顾侍郎诗
华镇（宋代）

西汉风流古到今，油油卮酒待青襟。后堂不许闻歌舞，始觉先生见与深。
碧湘门
陶弼（宋代）

城中烟树绿波漫，几万楼台树影间。
天阔鸟行疑没草，地卑江影欲沉山。
人过鹿死寻僧去，船自新康载酒还。
闻说耕桑渐苏息，领头今岁不征蛮。
归田诗为后翁作
王霖（元代）

杜鹃催归我不听，布谷催耕君不辞。朝来忽听布谷语，为君演作归田诗。

归田路出青门道，高柳半天青若扫。杏花开落菖叶齐，江北江南插秧早。

君家旧业剡溪边，十年作宦殊可怜。栖栖食禄难称意，收身还种南山田。

南山芜秽理初毕，半种香粳半种秫。烹葵煮笋饷东皋。

朝看村童驱犊出，暮看田叟荷锄还。暮暮朝朝十亩间，课雨量晴聚邻里。

黄鸡白酒开心颜，不稼不穑风所刺。吾独何为久淹滞，篝车自笑愿空奢。

珠桂人言居不易，君今归田弗复疑。千载沮溺遥相期，我亦行寻耦耕侣，逝将与国充耘耔。

布谷布谷弗尔欺，杜鹃会有催归时。
赠庞郦亭先生二首 其一
方仁渊（清代）

卅年清德畏人知，投绂归来两鬓丝。犀首岂为无事饮，虎头终属有才痴。

笑谈枕石宜佳客，点缀虞山要好诗。世乱莫嫌竹乐晚，春风杖履步迟迟。
晋阳怀古 其七 怀裴晋公
何乔新（明代）

淮西有猘犬，狂吠何狺狺。庙谟方致讨，噬齧及四邻。

晋公秉旄钺，出顿激水滨。铁骑既萧萧，檀车亦辚辚。

颜愬争效捷，古通敢逡巡。元凶卒就戮，宠锡何来频。

归朝赞大猷，谠论常訚訚。青蝇纷来集，皇甫亦何人。

奉身归绿野，诗酒陶吾真。列阃仰旧德，四朝推宗臣。

高步姚宋后，谁能继芳尘。我歌平淮雅，清泪欲沾巾。
北庭西郊候封大夫受降回军献上
岑参（唐代）

胡地苜蓿美，轮台征马肥。
大夫讨匈奴，前月西出师。
甲兵未得战，降虏来如归。
橐驼何连连，穹帐亦累累。
阴山烽火灭，剑水羽书稀。
却笑霍嫖姚，区区徒尔为。
西郊候中军，平沙悬落晖。
驿马从西来，双节夹路驰。
喜鹊捧金印，蛟龙盘画旗。
如公未四十，富贵能及时。
直上排青云，傍看疾若飞。
前年斩楼兰，去岁平月支。
天子日殊宠，朝廷方见推。
何幸一书生，忽蒙国士知。
侧身佐戎幕，敛衽事边陲。
自逐定远侯，亦著短后衣。
近来能走马，不弱并州儿。
寄张赵二相三首
胡寅（宋代）

昨朝观抵戏，千步广场对。
甲也乌犹徒，雇步熊虎态。
乙也乘势来，踯躅进复退。
或有败甲心，弦矢立其背。
甲初奋左臂，一箭奋者废。
甲复举右股，再射举者坠。
坐令乙取胜，或乃一笑快。
因思中山赵，秦睨犹拾块。
何为廉将军，耻与相如会。
不念国之存，以吾两人在。
一朝私仇破，两虎共穴内。
他年蔺公薨，颇老仍见代。
坑兵四十万，大福遂不再。
依然卞庄子，拱手视成败。
以道学谕凤口有感诗写物记事备极词情不容继
张镃（宋代）

人间盛衰理甚明，势去有如汤沃冰。
听言一事足叹惋，恐君亦复伤中情。
行都赫奕名王第，列屋珠玑多秀慧。
主翁五十二本兵，宠冠诸家当盛世。
其间属意字以端，姿品高妍兼妙艺。
燕开云幄萃亲友，艳阵香藂尝窃睨。
转眼陈迹俱已休，西风叶飞东水流。
相逢应怪我鬓改，贪情省认俄惊羞。
波明藏泪尚剪月，山浅带恨犹横秋。
失身何心养儿女，啁啾耳厌山蛮语。
困居村店少人沽，饤饾腥鹹污盘俎。
无言脉脉话最深，为君写作溪妇吟。
人生荣悴岂分定，有夫不必萌他心。
古柏
刘望之（宋代）

草木长生亦偶然，一须闻此便谈仙。
烧枝竞说丹飞日，举世宁知手种年。
双鹤不归秋自冷，万牛回首句空传。
相逢一饮清阴下，与子前生定有缘。
立夏明日行园无客五首
方回（元代）

尚欠佳篇与送春，只缘醉卧动经旬。
偶无载酒相过客，始是吟诗自在人。
喜见笋芽穿瓦石，都忘雨点渍衣巾。
园林全赖东风力，莫道南风便有神。
杨桥八景诗 其五 薛墓松涛
苏景云（清代）

郁郁苍苍古墓松，后昆爱护仰棠同。微风若向枝头鼓，恍似春深振蛰龙。
因甫移宰晋陵
刘敞（宋代）

自我游毗陵，五年今于兹。未尝不闵雨，未尝不苦饥。

成汤周宣世，岂复能过斯。上无桑林祷，下无云汉诗。

赤子饿沟渠，良田生蒺藜。听于闾里间，愁毒不可为。

思得一贤人，救其渴与饥。上天似悔祸，子乃今来尸。

爱民在恭俭，自可为吏师。但恐百里小，膏泽难尽施。

子本湘乡君，湘人望子来。下难兄弟别，上顾坟墓违。

将母以谂君，上书再三辞。朝廷欣然许，多士咸谓宜。

为政推此心，可令孝者慈。吾闻屠牛刀，不贵于割鸡。

思君苦道远，莞尔寄此词。
鄱阳早发
丁玉藻（清代）

榜人鸣铜钲，素舸侵晓发。江月皎犹在，村鸡号未歇。

萧然此时意，轩盖定何物。却忆芝山巅，匡庐坐超忽。

董生昔高蹈，于此采薇蕨。系我行役久，故乡渺难越。

终当返西神，阳阿夕晞发。
和元八侍御升平新居四绝句。累土山
白居易（唐代）

堆土渐高山意出，终南移入户庭间。

玉峰蓝水应惆怅，恐见新山望旧山。
挽陈运管安人孙氏
薛嵎（宋代）

舅家如母在，恸哭泪沾襟。
平日经声断，兹晨佛力深。
墓庐犹手构，梱则是夫箴。
山上半慈竹，从知契夙心。
秋日送曾公子实卿之延安书扇头
杨文卿（明代）

车马翩翩送汝行，离愁遽逐海云生。
三杯篱落菊花节，一路蛩螀豆叶声。
荒草浊河连古戍，悲笳明月动山城。
鲤庭趋后劳相报，婚嫁如今累尚平。
夜
林藻（唐代）

久绝白云信，愁心如水长。蛩鸣万户月，鸦步一溪霜。

不识红尘险，安知皓首狂。捣衣中夜望，今古事寻常。
复用韵谢汤子才贺雨
晁公溯（宋代）

亢阳乃为灾，正坐我德凉。
有云辄复散，南箕端{上竹下欺}扬。
旧闻江都相，亦有请雨方。
星符久未下，天意终眇茫。
斋居省愆尤，客至不敢觞。
敬开紫函书，要近青黎光。
电鞭烦列缺，雷车呼阿香。
古人精诚感，六月犹降霜。
夜来仅一洗，高泽未渠央。
何时来贺我，有约君勿忘。
月夜次修竹韵
黄庚（元代）

行李担书一鹤随，莲香帘幕政声驰。
山川太史九州记，桑稼豳风七月诗。
如晦箕裘传相种，少陵衣钵付孙枝。
谋身儒术谁云拙，尧舜君民正此时。
画工李友直为余作冰天桂海二图，冰天画使
范成大（宋代）

许国无功浪著鞭，天教饱识汉山川。
酒边蛮舞花低帽，梦里胡笳雪没鞯。
收拾桑榆身老矣，追随萍梗意茫然。
明朝重上归田奏，更放岷江万里船。
嘲友人诗
李充（魏晋）

同好齐欢爱，缠绵一何深。子既识我情，我亦知子心。

燕婉历年岁，和乐如瑟琴。良辰不我俱，中阔似商参。

尔隔北山阳，我分南川阴。嘉会冈克从，积思安可任。

目想妍丽姿，耳存清媚音。修昼兴永念，遥夜独悲吟。

逝将寻行役，言别泣沾襟。愿尔降玉趾，一顾重千金。
偈颂一百二十三首
释崇岳（宋代）

今朝九月初一，祝圣升堂已毕。
若是达磨儿孙，瞥转云门念七。
自次前韵酬马奥诸丈见和
舒岳祥（宋代）

久别形容改，相逢涕泪收。
少陵歌里哭，元亮饮中忧。
岩瀑和冰下，溪楂避石流。
故园春早动，归计莫悠悠。
和通判刁博士属疾交韵
宋庠（宋代）

退食仍移疾，消烦尚偃床。
玉姿经燬润，松色贯寒芳。
潄液仙池经，观心慧炬光。
清魂同鹤警，妙数喜龟长。
且答毗城问，休回楚客肠。
定知灵气复，新句有风霜。
磨诗
王禹偁（宋代）

但存心里正，无愁眼下迟。
若人轻着力，便是转身时。
舟遇逆风有叶舟坐二小儿以一竿挂二笠代帆而
袁说友（宋代）

小艇浮孤苇，垂髫识二童。
巧将双箬笠，快夺一帆风。
去去渔歌里，翩翩麦浪中，
吴儿惯浮浪，早已逐飘蓬。
田横岛
魏坤（清代）

蹈海谁能帝汉高，同时一死等鸿毛。只怜五百忠魂散，不及鸱夷有怒涛。
美人词 其四 美人送酒
徐石麒（清代）

酒在尊中潋滟波。泥人好句近人歌。且推檀板捧金罗。

玉手斟时休道满，金莲约处不曾多。此宵无醉奈情何。
呈幕府诸公
陆佃（宋代）

十年骑马困京尘，乞得州来颍水滨。苔藓满庭无字押，莲花全幕是诗人。

楼台雪后如闻雨，歌舞尊前祇看春。半刺会须拌共醉，银条方共德争醇。
柬罗茎九
徐元英（清代）

关心去住感飞蓬，泽国秋阴望不穷。半树水痕存岸柳，一林霜信到江枫。

天连梦渚迟归鹢，地接潇湘响暮鸿。惟有罗含能好客，淹留聊赋小山丛。
碧落四景 其三 寒泉漱玉
李俊民（金朝）

沥沥山泉枕畔鸣，六根先得一根清。从来只向琴中听，不识徽弦意外声。
次韵刘宪诗二首
刘子翚（宋代）

已筑高城受虏降，盟言端的有如江。
翠华回跸清驰道，绣指观风绝犬庞。
凯奏花卿初卷甲，诗成草圣屡题窗。
还朝有策裨聪明，纳谏那忧以杖撞。
采莲曲
张籍（唐代）

秋江岸边莲子多，采莲女儿并船歌。
青房圆实齐戢戢，争前竞船漾微波。
试牵绿茎下寻藕，断处丝多刺伤手。
白练束腰袖半卷，不插玉钗妆梳浅。
船中未满度前洲，借问阿谁家住远。
归时共待暮潮上，自弄芙蓉还荡桨。
赠朱锡鬯
刘中柱（清代）

海鹤从东来，翛然冰雪姿。徘徊不肯下，戢羽何所之。

飞凌青汉上，栖止苍松枝。渴饮蓬瀛水，饥啄商山芝。

取意贵适性，唳发生清飔。俯视笼中鸟，局蹐深堪悲。

虞人空叹羡，矰缴将安施。
送中斋过家入燕
陈杰（宋代）

江浙相望半月程，燕云万里重行行。
向多临水登山赋，不尽还家去国情。
三入换来金印大，三归赢得彩衣明。
东湖何似西湖好，且对梅花捧寿觥。
洴江编修以病后谢客浃旬不赴诗集然窃闻其有纳姬之喜非疾也
全祖望（清代）

谁传玉臂贯铜青，闲侍维摩夜讲经。莫向刘桢长作诳，须防排闼到中庭。
题白蘋洲
杜牧（唐代）

山鸟飞红带，亭薇拆紫花。溪光初透彻，秋色正清华。

静处知生乐，喧中见死夸。无多珪组累，终不负烟霞。
立秋后二日泛舟越来溪
范成大（宋代）

西风初入小溪帆，旋织波纹绉浅蓝。
行入闹荷无水面，红莲沉醉白莲酣。
记客语
方岳（宋代）

蒲萄斗酒自堪醉，何用苦博西凉州。
使我堆钱一百屋，醉倒春风更掉头。
岁时书事 其三
张侃（宋代）

夜长何漫漫，谁为劳者辞。致身清明朝，谁为感遇诗。

古来贤达士，气志不肯卑。曳裾非素习，不过祈人知。

一言偶相契，遂踵萧何规。呜呼今不然，车马日以驰。

朱门极富贵，长途多寒饥。立身荣辱中，每见无不为。

平生毅然节，反为今所亏。赧颜度朝夕，同队如小儿。

结茅枕吴羌，清名万代垂。
再任后遣模归按视石林四首 其四
叶梦得（宋代）

细路穿南岭，新松几许长。毋庸驰马足，祇拟转羊肠。

便作高亭好，初非乱石妨。两溪浑在眼，似欲见帆樯。
龙山纪游十首 其四
孔毓玑（清代）

石磴凌危常过鹿，溪流成坎细生鱼。珍珠帘卷当晴昼，寒雨垂垂下碧虚。
出水寺
唐文凤（明代）

梵刹巍峨知几年，上方楼阁出云烟。天开兜率无双境，山涌空同第一泉。

惠远白莲期入社，陶潜黄菊愿归田。三生石上精魂在，月照心清悟夙缘。
望云庵为林提学题用素翁韵 其一
邵宝（明代）

白石山前云气深，有时飞起有时沈。太行顶上南回首，千里慈闱隔岁心。
呈王平江二首
赵蕃（宋代）

倦著尚书履，闲凝燕寝香。
声犹传汉殿，句岂羡韦郎。
偃泊姑铃阁，遄归定玉堂。
不惟资献纳，政复用文章。
春夏之交风日清美欣然有赋
陆游（宋代）

芳润园林不似贫，年光无尽逐番新。
来禽颜色不禁雨，搏黍语番如惜春。
身外岂关吾辈事，镜中已换昔时人。
神僊定未超尘俗，犹插金貂侍帝晨。
哭京兆庞尹
张祜（唐代）

杨子江头昔共迷，一为京兆隔云泥。故人昨日同时吊，旧马今朝别处嘶。

向壁愁眉无复画，扶床稚齿已能啼。也知世路名堪贵，谁信庄周论物齐。
和陶渊明饮酒二十首 其十九
方回（元代）

气豪心未平，三已复三仕。毫发志不伸，所至但屈己。

屡触炙眉怒，讵啻折腰耻。七年困江国，脱身走故里。

欲著藏山书，实录立传纪。往事邈难问，毫简遽云止。

不如一杯酒，此亦焉足恃。
玉楼春
欧阳修（宋代）

东风本是开花信。信至花时风更紧。吹开吹谢苦匆匆，春意到头无处问。

把酒临风千万恨。欲扫残红犹未忍。夜来风雨转离披，满眼凄凉愁不尽。
昨日歌
文嘉（明代）

昨日兮昨日，昨日何其少！
昨日过去了，今日徒烦恼。
世人但知悔昨日，不觉今日又过了。
水去汩汩流，花落知多少，成事立业在今日，莫待明朝悔今朝。
恋绣衾
李太古（宋代）

橘花风信满院香。摘青梅、犹自怕尝。向绿密、红疏处，喜相逢、飞下一双。

堪怜堪惜还堪爱，唤青衣、推上绣窗。暗记得、凭肩语，对菱花、啼损晚妆。
赠祖三咏
王维（唐代）

蟏蛸挂虚牖，蟋蟀鸣前除。岁晏凉风至，君子复何如。

高馆阒无人，离居不可道。闲门寂已闭，落日照秋草。

虽有近音信，千里阻河关。中复客汝颍，去年归旧山。

结交二十载，不得一日展。贫病子既深，契阔余不浅。

仲秋虽未归，暮秋以为期。良会讵几日，终日长相思。
挽连夫人
刘克庄（宋代）

渡江门户已华簪，嫁得黔娄作藁砧。
畴昔曾为宾截发，暮年亲见子腰金。
泷阡新刻丰碑妙，防墓重封宿草深。
忆与夏卿联禁路，些辞题罢一酸心。
我爱秋香
唐寅（明代）

我画蓝江水悠悠，爱晚亭上枫叶愁。
秋月溶溶照佛寺，香烟袅袅绕经楼。
东崖行一首为处士霍元方作
宋讷（明代）

东崖之秀几何年兮，草木几蕃殖，雄踞太行之麓黎阳野。

适有幽人处其下，自将埋光铲采兮，半世行藏知用舍。

远挹大伾之山兮，岫云岩霭入冥搜，近临淇水之渡兮，岸花汀草供模写。

幽人崖下起茅亭，种竹尽似筼筜者。窗户晴来燕子飞，帘栊春去杨花惹。

规模别是安乐窝，短歌长啸栖迟也。宾朋满座尽风流，叱去侯痴与萧哑。

良时杖屦入秋郊，丰年鼓笛随春社。间有赏音人，径造亭竹下。

拄笏山共看，开樽酒同把。我亦尝记骑马来，几回半醉柴门打。

望中见胜槩，静里得兰若。崖畔白云生鹤氅，屋头红叶封鸳瓦。

珍重半生交，不是一日雅。愧非王粲劳君倒屣迎，风吹竹露尘容洒。

如今重和东崖诗，气乏凌云吐霓兮，君应一笑珉多而玉寡。

安得鹭鸶之杓鹦鹉杯，红醅绿蚁医俗亭中泻。诗成却怪我效颦，倾国之颜岂容粉黛假。
题临倪文正公昼 其一
翁同和（清代）

要典焚残士路清，一篇党论太分明。相公煞费推挤力，破帽骑驴了此生。
试院中作
吕本中（宋代）

职事侵人畏作官，略偷身去不能还。树移午影重帘静，门闭春能十日闲。

尚有文书遮病目，却无尘土犯衰颜。故人何处蓬笼底，看尽江南江北山。
同沈生京李生舒华宿清凉庵
杨巍（明代）

我从炎海来，乃至清凉境。阴壑草树寒，绝顶天风劲。

幽怀自兹开，老眼亦一骋。白云生洞口，远与诸村映。

旷哉天地间，此道谁略领。休文耽苦吟，李生习禅定。

相对寂无言，意与山俱静。夜深清磬发，尘梦倏然醒。
日出东南隅行
谢灵运（南北朝）

柏梁冠南山。
桂宫耀北泉。
晨风拂幨幌。
朝日照闺轩。
美人卧屏席。
怀兰秀瑶璠。
皎洁秋松气。
淑德春景暄。
舟过城门村，清晓雨止日出五首
杨万里（宋代）

行人都上半山青，记得前朝傍险行。
左右回身看不彻，两边已失一滩声。
沁园春（咏刘篁栗碧莲，时内子将诞）
刘清夫（宋代）

浅碧芙蓉，素艳亭亭，前身阿娇。记湘滨露冷，酥容倍洁，华清水滑，酒晕全消。瑶剪丰肥，云翻碎萼，白羽鲜明时自摇。风流处，是古香幽韵，时度鲜飙。

琼枝璧月清标。对千朵婵娟倾翠瓢。况水晶台榭，低迷净缘，冰霜词调，隐约轻桡。细认金房，钟奇孕秀，已觉青衿横素腰。西风晚，看花开十丈，玉井非遥。
同诜兮过竹忘斋中
实印（明代）

钟声如一寺，林影望还分。
径转塔才见，轩开溪共闻。
相过成晚步，分坐见秋云。
诗卷娱禅暇，晴窗花气熏。
狂吟
陆游（宋代）

浮世何须宇宙名，一狂自足了平生。
秋风湘浦纫兰佩，夜月缑平听玉笙。
学剑惯曾游紫阁，结巢终欲隐青城。
年来自笑弥耽酒，百斛蒲萄未解酲。
宿江店
张籍（唐代）

野店临西浦，门前有橘花。
停灯待贾客，卖酒与渔家。
夜静江水白，路回山月斜。
闲寻泊船处，潮落见平沙。
知识吟
邵雍（宋代）

目见之谓识，耳闻之谓知。
奈何知与识，天下亦常稀。
王山人为李卫公按冥
佚名（唐代）

位极人臣，寿六十四。
发新安驿
冯山（宋代）

偃蹇随鸡起，衰羸索酒扶。风钲严道从，雾烛转崎岖。

迎马开熊帜，环舁簇虎殳。山中耳根静，清晓厌驺呼。
上巳日两县寮友会集时主邮不遂驰赴辄题以寄方寸
刘商（唐代）

踏青看竹共佳期，春水晴山祓禊词。

独坐邮亭心欲醉，樱桃落尽暮愁时。
大孤山
刘弇（宋代）

章贡西南来，银涛白浮天。扬澜开泛滥，如剖大腹然。

兹山遥相开，盘薄知何年。海风一何高，吹落蓬莱巅。

浮根袭气母，弄影白日边。赴渴夸父奔，阔蓦踵不旋。

轩轩执法臣，立当天子前。穹螺出佛髻，青跗带秋莲。

琉璃千丈簪，忽与冰箔连。鸣榔岩腹雨，挂席浦外烟。

鹤驾控不返，空遗紫芝田。香垆初争豪，落星才一拳。

擢秀苍梧云，发彩翼轸躔。上窥杳冥无极之层霄，下控瀰茫不测之重渊。

松萝参天岁月老，清澜泛沫鱼龙閒。中有神朅临，䁹睨舟往还。

流俗谓女子，彯缨来此山。香脂间绡缯，鹅猪捧羞盘。

至以孤为姑，考究初无端。可怜俗好怪，此语良大漫。

神固不可诬，何得正以女子观。吾言庶几为不妄，不然兹山徒与开夫、女几争巑岏。
又五言
徐铉（宋代）

彩仗映花鞯，春庭散曙烟。
毬飞皆应手，马骏不须鞭。
仙乐飘云外，祥风近日边。
筹多不虚发，制生在机先。
昆溟歌赠楚人曾生麟兆
王世贞（明代）

我闻西有昆崙山，山高不可测，天地垂欲合。又闻东有大溟海，海深不可测，日月所出没。

元始丈人窍鸿濛，搏揣两气为两雄。上有玉京下三酆，真仙灵皇之所封。

神鳌背负玫瑰柱，烛龙口作玻璃宫。嗟嗟，丈夫乃在世间，龌龊那能言。

我欲抗手如鸟奋笼，我欲振足如兽触藩。飘然凌虚出紫垣，八景玉舆三素幡。

章亥为向导，造父为乘轩。白鹄血腥岂足洗，苍虬翼在时腾翻。

焉知身所诣，但见历历千白榆，举头若可扪昆崙。

城何森切，光彩一何凌乱。时听嘈嘈声，天门漏银汉。

玉女碧绡冠芙蓉，粲然半启含桃红。为言此水既东逝，划作双带横寰中。

一月一书附赤鲤，但逝不返如秋蓬，咄哉恨杀扶桑公。

殷勤语王叟，掉头忽东去。下见扶桑公，其居半云雾。

醉我玄霞浆，三日不得语。一语一泪零，泪下如悬河。

天老吝相假，遂无西逝波。扶桑公，可柰何，曷不学王叟，耿耿径寸间，挥霍宇宙若弹指。

五岳五拳石，四渎四杯水。道逢楚狂人，自称昆溟子。

问余何方来，又复问所以。昆溟子，汝亦知南溟有鱼名曰鲲，鲲之大不知几千里。

化为鹏，鹏之大亦不知几千里。鲛宫水击白波立，羊角风抟黑云起。

朝从南溟游，夕宿昆崙阯。噫吁戏，男儿变化竟如此。
次韵潘德久舍人七月廿一夜喜雨五绝 其一
韩淲（宋代）

钱湖苦热人不眠，下塘水涩流涓涓。云奔雨骤忽到晓，便有小舟来闸边。
太平宫
李流谦（宋代）

一马腾腾上翠微，松风瑟瑟解吹衣。
故宫乱后仍华壮，使者年来果是非。
何日身能繙蕊笈，只今心自托金徽。
两林不到犹遗恨，落照衔山劝客归。
晚凉偶咏
白居易（唐代）

日下西墙西，风来北窗北。中有逐凉人，单床独栖息。

飘萧过云雨，摇曳归飞翼。新叶多好阴，初筠有佳色。

幽深小池馆，优稳闲官职。不爱勿复论，爱亦不易得。
看碑不下驴
林希逸（宋代）

寺应碑犹在，尘埃半已漫。骑驴应懒下，逐字细吟看。

钩画雕镌应，虫鱼辨识难。停鞭攲帽立，缓辔耸肩寒。

应笑修明字，还如援据鞍。归吟风掠耳，影瘦夕阳残。
张秀才下第
释重顯（宋代）

得第何人愧不平，道存颜巷亦为荣。
应知未丧斯文也，且把新诗乐性情。
偈二十七首 其十一
释绍隆（宋代）

目前无法，万象森然。意在目前，突出难辨。
再游道场
释绍嵩（宋代）

万仞峰头古道场，重来败叶带飞霜。
感时偏动骚人兴，橘柚园篱近半黄。
炬火发誓节渡勇家店二首 其一
杨万里（宋代）

飘炉飞空落晓星，随风入草化秋萤。莎虫误认天明了，却变寒声作暖声。
寄毛时可
吴惟信（宋代）

可怜未露囊中颖，一味清贫骨也清。陋巷孰知颜氏乐，京师空有子真名。

命书平日穷幽眇，诗社多年说老成。风雪满天灯晕冷，梅花纸帐各关情。
把酒
姜特立（宋代）

浅把涓涓酒，风流杜少陵。
是中有真趣，全胜醉瞢腾。
苏秀道中
曾几（宋代）

苏秀道中，自七月二十五日夜大雨三日，秋苗以苏，喜而有作。

大夕骄阳转作霖，梦回凉冷润衣襟。
不愁屋漏床床湿，且喜溪流岸岸深。
千里稻花应秀色，五更桐叶最佳音。
无田似我犹欣舞，何况田间望岁心。
六月二十八日入朱陀山寺
洪咨夔（宋代）

决决岩下泉，翛翛竹间路。
破寂孤蜩吟，送暝疏锺度。
个裹欲求心，应生无所住。
子与病起移书二美吴下群贤爰脩禊事踊跃胜游遥为属寄
李攀龙（明代）

伏枕经春忆旧游，永和三日命扁舟。一时艺苑人亡恙，千载兰亭事可求。

吴下山川何蕴藉，王家兄弟本风流。独怜搦管传觞处，有客中原自白头。
临江仙·信州作
晁补之（宋代）

谪宦江城无屋买，残僧野寺相依。松间药臼竹间衣。水穷行到处，云起坐看时。
一个幽禽缘底事，苦来醉耳边啼？月斜西院愈声悲。青山无限好？犹道不如归。
夜半闻雨再用前韵
王炎（宋代）

辘轳百尺汲无水，映日四山云不起。
朱轓浪说劝农桑，衣食何从可甘美。
祷而得雨不苦旱，窃疑此殆偶然尔。
夜半潺潺檐溜鸣，孤枕梦回心失喜。
儿童挽犊妇饷馌，襏襫耕夫亦勤止。
鼠迹印我榻上书，蛛丝罥我壁间麈。
抖擞胸中三斗尘，强欲吟哦无好语。
请公酌酒更挥毫，快写珠玑歌喜雨。
次韵上酬四十伯父
慕容彦逢（宋代）

南郭先生物外人，锵金佳制喜重闻。写成图轴閒来展，要似徽之爱此君。
同徐子过岳山人
顾闻（明代）

爱尔中林静，莺啼下碧除。
风清徐稚榻，花映邺侯书。
帘际凉露切，城阴夏木虚。
论文竟西日，片片落琼琚。
维 其三
释道潜（宋代）

蔼蔼春空宿雾披，桃溪柳陌共逶迤。阿戎莫道无才思，细草幽花总要诗。
春日醉卧戏效太白
祝允明（明代）

春风入芳壶，吹出椒兰香。
累酌无劝酬，颓然倚东床。
仙人满瑶京，处处相迎将。
携手观大鸿，高揖辞虞唐。
人生若无梦，终世无鸿荒。
跋常宁县丞葛齐松子固衡永道中行纪诗卷
杨万里（宋代）

宜江风月冉溪云，总与诚斋是故人。
老向烟波诗句里，一朝双看两州春。
琅琊王歌辞 其五
佚名（隋代）

长安十二门，光门最妍雅。渭水从垄来，浮游渭桥下。
问讯次九日韵
晃冲之（宋代）

问讯西南戍，提封莫远开。
休传通蜀道，端可弃轮台。
拟上平戎策，惭无属国才。
何须千里马，远自渥洼来。
和陶西田获早稻
苏轼（宋代）

蓬头三獠奴，谁谓愿且端。
晨兴洒扫罢，饱食不自安。
愿治此圃畦，少资主游观。
昼功不自觉，夜气乃潜还。
早韭欲争春，晚菘先破寒。
人间无正味，美好出艰难。
早知农圃乐，岂有非意干。
尚恨不持锄，未免騂我颜。
此心苟未降，何适不间关。
休去复歇去，菜食何所叹。
高士颂九十一首 其八十五 郑玄
黄省曾（明代）

康成蚤颖，博极群典。得五马门，大道是勉。几授尊高，杯崇温俨。

八尺之躯，终焉闭敛。